DIÁKHANG | MŰHELYTERV
Fordított iskola
Szerepcsere, empátia és közös működés
1. Alapadatok
	Műhely címe
	Fordított iskola

	Rövid alcím / fókusz
	Szerepcsere - hogyan látja ugyanazt a helyzetet tanár és diák?

	Műhelygazda(k)
	Mikolay Csilla; diáksegítők a helyi megvalósítás szerint

	Korosztály / évfolyam
	9-12. évfolyam

	Javasolt csoportlétszám
	kb. 20-25 fő; 4-5 fős kiscsoportok

	Szükséges tér
	Mozgatható tanterem; opcionálisan fotósarok

	Tervezett időtartam
	☒ 45 perc   ☐ 90 perc

	VOICE-kapcsolódás
	☐ V   ☐ O   ☒ I   ☒ C   ☐ E

	Egyéb feltétel
	A kreatív fotós rész opcionális; a közös gondolkodás és hangnyom elsőbbséget élvez.


2. A műhely célja
A műhelyben a diákok szerepcserén és közös alkotáson keresztül gondolják végig, hogyan élhetik meg ugyanazt az iskolai helyzetet a diákok és a tanárok. A hangsúly az empátián, az önreflexión és azon van, hogyan lehet közös működési kereteket kialakítani.
A diákok ne csak azt fogalmazzák meg, mit csinálnának másképp, hanem hozzanak létre olyan jelzést vagy mini-egyezséget is, amely egy valódi elakadásban mindkét félnek segíthet.
A foglalkozás fő üzenete
„Nem az a kérdés, ki irányít, hanem hogy milyen keretek között tudunk egymásra figyelni.”
3. A műhely eredménye - „hangnyom”
A műhely végére kétféle hangnyom jön létre:
kiscsoportonként egy közös tanár-diák jelzés vagy mini-egyezség konfliktushelyzetre;
egy papírhajóra írt rövid üzenet arról, mit visz magával a résztvevő a műhelyből.
A diákok megjelölhetik azt a közös jelzést/egyezséget, amelyet szerintük érdemes lenne valódi iskolai helyzetben kipróbálni.
4. Eszközök és előkészítés
	Szükséges eszközök
	A foglalkozás előtt előkészítendő

	Kis cédulák / Post-it
	Álomiskola-példák előkészítése

	Tanár / Diák / Mindkettő állításkártyák
	A kártyák kinyomtatása

	Papírhajók vagy kivágott hajósablonok
	A záró üzenetek számára hajók előkészítése

	Filcek, tollak
	Csoportonként eszközök kikészítése

	Opcionális fotókellékek
	Fotósarok biztonságos előkészítése; fotózás csak önkéntes részvétellel


5. A műhelyfoglalkozás részletes menete
Az időbontás a műhely saját logikájához igazodik. A részletes leírás célja, hogy a foglalkozás külön szóbeli magyarázat nélkül is megtartható legyen.
0-5 perc - Belépés és szerepcsere
Funkció: A műhely fókuszának és biztonságos keretének megadása.
Mit csinálnak a diákok?
Megismerik, hogy a műhelyben tanár és diák nézőpontját is kipróbálják.
Mit tesz a facilitátor?
„Ma egy kicsit megfordítjuk az iskolát. Nem azt keressük, ki a hibás, hanem azt, hogy ugyanaz a helyzet hogyan nézhet ki a másik oldalról.”
5-15 perc - Ideális Álom Iskola és a „káosz”
Funkció: Saját ötletek megszólaltatása és a közös keretek megtapasztalása.
Mit csinálnak a diákok?
Cédulákra vagy szóban ötletelnek az ideális iskoláról: pl. más órakezdés, új tanulási forma, különleges tér vagy eszköz.
Példák az ötletelés beindításához: magyarórán verset rappelve tanulni vagy előadni; tíz órai tanításkezdés; fitneszlabdák székek helyett. Ezek csak inspirációk, nem elvárt irányok.
A diáksegítők először arra kérik őket, hogy egyszerre mondják be az ötleteiket.
A kialakuló hangzavar után közösen javasolnak olyan megszólalási rendet, amelyben mindenki érvényesülhet.
Mit tesz a facilitátor?
Nem fegyelmezéssel „oldja meg” a káoszt. Kérdez: „Hogyan hallgassuk meg az ötleteket úgy, hogy mindenki szóhoz jusson, de ne egymás kárára?”
Röviden visszakérdez a kipróbált megoldásokra: mi volt követhető, mi volt lassú, hangos, monoton vagy működő?
A takeaway-t nem kész igazságként mondja ki, hanem a csoport válaszaiból foglalja össze: a keretek teremthetnek nyugalmat és teret az egymásra figyelésre.
15-27 perc - Ki mondja? Tanár / Diák / Mindkettő?
Funkció: Perspektívaváltás és közös emberi tapasztalatok felismerése.
Mit csinálnak a diákok?
Állításkártyákról eldöntik: tanár mondhatná, diák mondhatná, vagy mindkettő.
Saját tapasztalat alapján megbeszélik, miért választották az adott kategóriát.
4-5 fős csoportban kitalálnak egy egyezményes jelet vagy rövid mondatot, amely konfliktusnál mindkét félnek segíthet.
Mit tesz a facilitátor?
Nem dönti el, melyik állítás „valójában” kié.
Kérdez: „Mi változik, ha ezt a mondatot a másik fél mondja?” „Milyen jelzés segítene úgy, hogy egyik fél se veszítse el az arcát?”
Használható állítások
El kell hinned, hogy veletek és értetek teszem, amit teszek.
Akkor is figyelek, ha nem látszik.
A tiszteletet nem a „vigyázzban üléssel” fejezem ki.
Nekem is vannak nehéz és érzékeny napjaim.
Én már tanultam a hibáimból.
Ez nem egy játszma.
27-35 perc - Fordított iskola vizuálisan
Funkció: Kreativitás, közösségi élmény és a szerepcsere képi megjelenítése.
Mit csinálnak a diákok?
Opcionálisan létrehoznak egy optikai csalódásra épülő „fordított iskola” csoportképet, vagy ha nincs fotózás, gyors plakátot / 3 képkockás képregényt készítenek.
Ha fotós változat készül, a „fordított terem” egyszerű kellékekkel is megoldható: például lámpabúra, dekorációs girland, damil vagy más, plafont imitáló tárgyak. A kellékek biztonságosak legyenek, és a fotózás ne vegyen el időt a reflexiótól.
Mit tesz a facilitátor?
Az időkeretet tartja.
Fotózásnál kizárólag önkéntes részvételt enged, és biztosít képen kívüli szerepet is.
35-40 perc - Melyik jelzést vinnénk tovább?
Funkció: A létrejött közös egyezségek átnézése és választás.
Mit csinálnak a diákok?
Megnézik egymás jelzéseit / egyezségeit.
Egy „Ezt kipróbálnánk” jelöléssel kiválasztanak egyet, amely szerintük valódi helyzetben is működhetne.
Mit tesz a facilitátor?
Nem választ helyettük.
Kérdez: „Mitől lenne ez mindkét fél számára használható?”
40-45 perc - Papírhajó és lezárás
Funkció: Lecsendesedés, személyes reflexió és üzenet továbbítása.
Mit csinálnak a diákok?
Papírhajóra írnak egy rövid mondatot vagy gondolatot arról, mit visznek magukkal.
Mit tesz a facilitátor?
Elmondja, hogy a név nélküli üzeneteket a tervek szerint eljuttathatják a tanári karhoz.
Kiemeli: a továbbítás célja nem minősítés, hanem párbeszédindítás.
FACILITÁCIÓ, BIZTONSÁG ÉS ADAPTÁCIÓ
6. Facilitátori kérdések
Mitől segít egy szabály, és mikor érezzük korlátnak?
Mi segítene abban, hogy mindenki szóhoz jusson?
Melyik mondat lehet igaz tanárra és diákra is?
Mi történik, amikor azt érezzük, hogy a másik nem ért minket?
Milyen jelzés segítene feszültségben mindkét félnek?
Mi az az egy dolog, amit ma jobban értesz a másik nézőpontjából?
7. Mire figyeljen a facilitátor?
	Segíti a folyamatot, ha…
	Kerülendő…

	A kölcsönös nézőpontváltást tartja fókuszban.
	A „tanár kontra diák” logika erősítése.

	A humor közös és nem valaki rovására történik.
	A csendet automatikusan engedelmességként értelmezni.

	A diákok maguk alkotják a működési jelzést.
	Fotózást kötelezővé tenni.

	A kreatív rész mellett marad idő reflexióra.
	A kreatív rész túlnyújtása a közös gondolkodás rovására.


8. Biztonság és inklúzió
A megszólalás önkéntes, lehet passzolni.
Konkrét tanár-diák konfliktust név nélkül, helyzetként dolgozunk fel.
Fotózás csak kifejezett önkéntes részvétellel történik.
Akinek nem megfelelő a fotózás vagy mozgásos feladat, más alkotói szerepet kaphat.
9. Dokumentálás és visszacsatolás
A közös jelzések, mini-egyezségek és papírhajó-üzenetek név nélkül megőrizhetők.
A „Ezt kipróbálnánk” jelölést kapó javaslatokból rövid lista készülhet.
Ha valamelyik egyezséget az iskola később kipróbálja, a diákok kapjanak visszajelzést a tapasztalatról.
10. Adaptáció
	Helyzet
	Javasolt módosítás

	Kisebb csoport
	Több közös beszélgetés, kevesebb párhuzamos alkotás.

	Nagyobb csoport
	Több 4-5 fős kiscsoport és több állításkártya.

	Nincs fotózás
	Plakát vagy képregény készülhet a fordított iskoláról.

	Kevesebb idő
	A vizuális rész elhagyható; a perspektívaváltás és hangnyom maradjon.

	Érzékenyebb csoport
	Általános helyzetekkel dolgozzunk, személyes konfliktusok megosztása nélkül.


DIÁKHANG közös minimum
	Önkéntes megszólalás • többféle részvételi mód • nincs elvárt „helyes válasz” • a facilitátor nem irányítja a véleményt • a tanulói gondolkodásnak marad dokumentálható nyoma • a továbbvitt felvetések visszacsatolást kapnak




Nyomtatható segédanyagok
Az alábbi oldalak külön is nyomtathatók és használhatók a műhelyhez.
A. Ki mondja? - állításkártyák
El kell hinned, hogy veletek és értetek teszem, amit teszek.
Akkor is figyelek, ha nem látszik.
A tiszteletet nem a „vigyázzban üléssel” fejezem ki.
Nekem is vannak nehéz és érzékeny napjaim.
Én már tanultam a hibáimból.
Ez nem egy játszma.
B. Papírhajó-üzenet
Ezt viszem magammal a Fordított iskolából: __________________________
C. Facilitátori gyorssegédlet
Ne döntsd el, melyik nézőpont az „igazabb”.
Kérdezz a helyzetre és a másik fél lehetséges tapasztalatára.
Fotózásnál legyen valódi választási lehetőség.
A záráskor mondd el, mi történik az üzenetekkel.

